Путин Владимир адыгэхэм фIыщIэ къахуещI
КъухьэпIэ къэралхэми Урысейми «адыгэ Iуэхум» пыщIауэ щрагъэкIуэкI псалъэмакъхэр «зауэ щIыIэм» и щIэин мыхьэнэншэу къэнахэм ящыщу къызэрилъытэр жиIащ ди къэралым и унафэщIым.
2014 гъэм XXII Олимп зэхьэзэхуэхэр гъэхьэзырынымрэ егъэкIуэкIынымкIэ Жылагъуэ советым хэтхэм мазаем и 11-м щаIущIам, Урысей Федерацэм и Президент Путин Владимир къыхигъэщхьэхукIащ «адыгэ Iуэхур» Олимпиадэм ехьэлIауэ къэIэтыныр Урысейм и ныкъуэкъуэгъухэм политикэ Iэмэпсымэу къагъэсэбэпыну зэрыхэтар икIи губзыгъагъэрэ зэхэщIыкIрэ яхэлъу абы зэрыбгъэдыхьам папщIэ адыгэхэм фIыщIэ къахуищIащ.
— Урысейм IэнатIэ пыухыкIахэм зригъэужьу щыхуежьэм и деж экономикэми, политикэми, шынагъуэншагъэ Iуэхухэми къыхэIэбэну хущIэкъухэр къыкъуокI икIи УФ-р тIэкIу зэтеIыгъэпхъэу къэзылъытэхэр утыкум къохьэ. Ди жагъуэ зэрыхъущи, апхуэдэхэр къыкъуэкIащ олимп проектми ехьэлIауэ. Абыхэм Iэмал зэмылIэужьыгъуэхэр, «адыгэ Iуэхури» яхэту, къагъэсэбэпыну я мурадащ, — яжриIащ къызэхуэсахэм Путин Владимир. Абы къигъэлъэгъуащ «адыгэ Iуэху» жаIэу кърахьэжьар Совет Союзым и бийуэ КъухьэпIэ къэралхэм къагъэсэбэпу щыта политикэ хэкIыпIэу мы зэманым зыкIи къемызэгъыжхэм зэращыщыр.
Абы и жэуапу, тенджыз Iуфэм щыпсэу шапсыгъхэм я Адыгэ Хасэм и тхьэмадэ, Дунейпсо Адыгэ Хасэм и тхьэмадэм и къуэдзэ КIэкIыхъу Мэжид къэралым и Iэтащхьэм хуиIуэтащ «Олимпиадэ -2014-р» адыгэхэм зэрыдаIыгъыр.
— Ди лъэпкъым хэIэтыкIауэ а Iуэхур диIыгъащ. Хэхауэ уэ фIыщIэ ин пхудощI. Ди гуапэщ Олимпиадэр егъэкIуэкIыным пыщIа Iуэху псори тэмэму зэфIэкIыну, — жиIащ абы.
— Сэ адыгэхэм я Iуэху еплъыкIэм сыщыгъуазэщ. Адыгэ зэгухьэныгъэхэм я унафэщIхэр соцIыху икIи сощIэ абыхэм щалъхуа щIыналъэми зэрыщыту Урысейми хуаIэ лъагъуныгъэр зыхуэдизыр. Абы къыхэкIыу япэ махуэхэм щегъэжьауэ шэч лъэпкъ къытесхьэртэкъым ирагъэжьа псалъэмакъ мыщхьэпэхэм зыри къызэримыкIынум. Апхуэдэу щыт пэтми, фи нэхъыжьхэм, фи республикэхэм я унафэщIхэм фIыщIэ яхузощI, — къыхигъэщхьэхукIащ Путин Владимир.
«Аргументы и факты» газет.
